62023TJ0573_RES
Kawża T‑573/23
Positive Group PAO
vs
Il‑Kunsill tal‑Unjoni Ewropea
Sentenza tal-Qorti Ġenerali (It-Tmien Awla Estiża) tal‑10 ta’ Settembru 2025
“Politika estera u ta’ sigurtà komuni – Miżuri restrittivi meħuda fir-rigward tal-azzjonijiet li jikkompromettu jew jheddu l-integrità territorjali, is-sovranità u l-indipendenza tal-Ukraina – Iffriżar ta’ fondi – Lista tal-persuni, tal-entitajiet u tal-korpi li għalihom japplika l-iffriżar tal-fondi u tar-riżorsi ekonomiċi – Inklużjoni u żamma ta’ isem ir-rikorrent fil-lista – Kunċett ta’ ‘entitajiet li joperaw fis-settur Russu tal-IT b’liċenzja mill-FSB’ – Artikolu 2(1)(i) tad-Deċiżjoni 2014/145/PESK – Artikolu 3(1)(i) tar-Regolament (UE) Nru 269/2014 – Eċċezzjoni ta’ illegalità – Żball ta’ evalwazzjoni – Obbligu ta’ motivazzjoni – Drittijiet tad-difiża”
Proċedura ġudizzjarja – Intervent – Nota ta’ intervent – Rekwiżiti formali – Espożizzjoni sommarja tal-motivi invokati – Ammissibbiltà
(Regoli tal-Proċedura tal-Qorti Ġenerali, Artikolu 145(2)(b))
(ara l-punti 32 sa 36)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Kriterji ta’ adozzjoni tal-miżuri restrittivi – Persuni ġuridiċi, entitajiet jew korpi li joperaw fis-settur Russu tal-IT b’liċenzja mill-FSB jew b’liċenzja għal armi u tagħmir militari – Osservanza tal-prinċipju ta’ ċertezza legali li jeżiġi ċarezza, preċiżjoni u prevedibbiltà tal-effetti tar-regoli ġuridiċi
(Artikolu 21(2)(ċ) TUE; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767, (PESK) 2024/847 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765, 2024/849 u 2024/2455)
(ara l-punti 44 sa 49, 52, 65, 75 u 76)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Iffriżar ta’ fondi ta’ persuni ġuridiċi, entitajiet jew korpi li joperaw fis-settur Russu tal-IT b’liċenzja mill-FSB jew b’liċenzja għal armi u tagħmir militari – Nuqqas ta’ adozzjoni mill-Kunsill ta’ miżuri restrittivi kontra persuni, entitajiet jew korpi oħra li jinsabu f’sitwazzjoni identika – Marġni ta’ evalwazzjoni tal-Kunsill fir-rigward tal-għanijiet tal-leġiżlazzjoni
(Artikolu 21(2)(ċ) TUE; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767, (PESK) 2024/847 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765, 2024/849 u 2024/2455)
(ara l-punti 50 u 51)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Kriterji ta’ adozzjoni tal-miżuri restrittivi – Persuni ġuridiċi, entitajiet jew korpi li joperaw fis-settur Russu tal-IT b’liċenzja mill-FSB jew b’liċenzja għal armi u tagħmir militari – Kunċett ta’ liċenzja maħruġa mill-FSB
(Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/353 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765 u 2024/2455)
(ara l-punti 57 sa 64, 74, 126, 127, 140, 141, 231, 255, 256 u 266)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Kriterji ta’ adozzjoni tal-miżuri restrittivi – Persuni ġuridiċi, entitajiet jew korpi li joperaw fis-settur Russu tal-IT b’liċenzja mill-FSB jew b’liċenzja għal armi u tagħmir militari – Kunċett ta’ entità – Kumpanija omm u s-sussidjarji tagħha – Inklużjoni – Kundizzjonijiet – Influwenza determinanti tal-kumpannija omm fuq is-sussidjarji
(Artikolu 21(2)(ċ) TUE; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765 u 2024/2455)
(ara l-punti 78 sa 86, 184, 185, 253, 254 u 257)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Kriterji ta’ adozzjoni tal-miżuri restrittivi – Persuni ġuridiċi, entitajiet jew korpi li joperaw fis-settur Russu tal-IT b’liċenzja mill-FSB jew b’liċenzja għal armi u tagħmir militari – Relazzjonijiet bejn is-settur Russu tal-IT u s-servizzi tas-sigurtà Russi – Neċessità ta’ rabta diretta mal-gwerra tal-informazzjoni – Assenza – Adegwatezza tal-miżuri restrittivi – Miżuri restrittivi li jsegwu għan leġittimu tal-politika estera u ta’ sigurtà komuni – Osservanza tal-prinċipju ta’ proporzjonalità
(Artikoli 3(1), 5 u 21(2)(ċ) TUE; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767, (PESK) 2024/847 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765, 2024/849 u 2024/2455)
(ara l-punti 90 sa 106, 110, 115, 118 sa 121, 128 sa 133, u 143)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fid-dawl tas-sitwazzjoni fl-Ukraina – Portata tal-istħarriġ – Stħarriġ ristrett għar-regoli ġenerali – Stħarriġ li jestendi għall-evalwazzjoni tal-fatti u għall-verifika tal-provi għall-atti li japplikaw għal entitajiet speċifiċi – Kriterji ta’ adozzjoni tal-miżuri restrittivi – Relazzjonijiet bejn is-settur Russu tal-IT u s-servizzi tas-sigurtà – Impossibbiltà għall-Kunsill li jipprovdi provi preċiżi u informazzjoni oġġettiva dwar attivitajiet li min-natura tagħhom huma sigrieti – Setgħa ta’ evalwazzjoni tal-Kunsill
(it-tieni paragrafu tal-Artikolu 275 TFUE; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767, (PESK) 2024/847 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765, 2024/849 u 2024/2455)
(ara l-punti 111 sa 113, 116 u 117)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Projbizzjoni ta’ dħul u ta’ passaġġ kif ukoll iffriżar ta’ fondi ta’ ċerti persuni u entitajiet fid-dawl tas-sitwazzjoni fl-Ukraina – Restrizzjoni tal-libertà ta’ intrapriża – Ammissibbiltà – Kundizzjonijiet – Restrizzjoni prevista mil-liġi – Osservanza tal-kontenut essenzjali tad-dritt invokat – Tfittxija ta’ għan ta’ interess ġenerali rrikonoxxut bħala tali mill-Unjoni – Osservanza tal-prinċipju ta’ proporzjonalità – Kundizzjonijiet issodisfatti
(Artikoli 3(5) u 21 TUE; Karta tad-Drittijiet Fundamentali tal-Unjoni Ewropea, Artikoli 16 u 52(1); Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767, (PESK) 2024/847 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765, 2024/849 u 2024/2455)
(ara l-punti 146 sa 155)
Atti tal-istituzzjonijiet – Motivazzjoni – Obbligu – Portata – Miżuri restrittivi meħuda fid-dawl tas-sitwazzjoni fl-Ukraina – Iffriżar ta’ fondi ta’ ċerti persuni u entitajiet fid-dawl tas-sitwazzjoni fl-Ukraina – Obbligu li fil-motivazzjoni jiġu identifikati l-elementi speċifiċi u konkreti li jiġġustifikaw l-imsemmija miżura – Deċiżjoni li taqa’ f’kuntest magħruf mill-persuna kkonċernata li jippermettilha tifhem il-portata tal-miżura meħuda fil-konfront tagħha – Ammissibbiltà ta’ motivazzjoni sommarja
(it-tieni paragrafu tal-Artikolu 296 TFUE; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767 u (PESK) 2024/847; Regolamenti tal-Kunsill Nru 269/2014, 2023/1216, 2023/1765 u 2024/849)
(ara l-punti 159 sa 171)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fid-dawl tas-sitwazzjoni fl-Ukraina – Portata tal-istħarriġ – Prova tal-fondatezza tal-miżura – Obbligu li l-awtorità kompetenti tal-Unjoni tistabbilixxi, fil-każ ta’ kontestazzjoni, il-fondatezza tar-raġunijiet invokati kontra l-persuni jew l-entitajiet ikkonċernati – Inklużjoni fil-listi bbażata fuq sensiela ta’ indizji preċiżi, konkreti u konkordanti – Żball ta’ evalwazzjoni – Assenza
(Karta tad-Drittijiet Fundamentali tal-Unjoni Ewropea, Artikolu 47; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767, (PESK) 2024/847 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765, 2024/849 u 2024/2455)
(ara l-punti 174 sa 176, 191 sa 199, 204, 210, 211, 217, 223 sa 226, 236 sa 243, 248 sa 250, 259, 265, u 269 sa 277)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fid-dawl tas-sitwazzjoni fl-Ukraina – Portata tal-istħarriġ – Inklużjoni tar-rikorrent fil-lista annessa mad-deċiżjoni kkontestata minħabba l-kwalità tiegħu ta’ persuna ġuridika, entità jew korp li joperaw fis-settur Russu tal-IT b’liċenzja tal-FSB jew b’liċenzja għal armi u tagħmir militari – Dokumenti aċċessibbli għall-pubbliku – Prinċipju ta’ evalwazzjoni libera tal-provi – Elementi kkomunikati inkriminanti u li jiskaġunaw
(Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767, (PESK) 2024/847 u (PESK) 2024/2456; Regolamenti tal-Kunsill Nru 269/2014, 2023/1216, 2023/1765, 2024/571 u 2024/2455)
(ara l-punti 178, 179, 208 u 209)
Dritt tal-Unjoni Ewropea – Prinċipji – Drittijiet tad-difiża – Dritt għal smigħ – Miżuri restrittivi meħuda fid-dawl tas-sitwazzjoni fl-Ukraina – Iffriżar ta’ fondi ta’ persuni ġuridiċi, entitajiet jew korpi li joperaw fis-settur Russu tal-IT b’liċenzja mill-FSB jew b’liċenzja għal armi u tagħmir militari – Kriterji ta’ adozzjoni tal-miżuri restrittivi – Miżuri ta’ portata ġenerali – Obbligu ta’ komunikazzjoni minn qabel lir-rikorrent tal-provi li jiġġustifikaw l-adozzjoni mill-Kunsill ta’ kriterju ġdid – Assenza
(Artikolu 29 TUE; Artikolu 215 TFUE; Karta tad-Drittijiet Fundamentali tal-Unjoni Ewropea, Artikolu 41(2)(a); Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1218, (PESK) 2023/1767, (PESK) 2024/847 u (PESK) 2024/2456, Artikolu 2(1)(i); Regolamenti tal-Kunsill Nru 269/2014, Artikolu 3(1)(i), 2023/1216, 2023/1765, 2024/849 u 2024/2455)
(ara l-punt 289 u 290)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Iffriżar ta’ fondi ta’ persuni ġuridiċi, entitajiet jew korpi li joperaw fis-settur Russu tal-IT b’liċenzja mill-FSB jew b’liċenzja għal armi u tagħmir militari – Drittijiet tad-difiża – Deċiżjoni sussegwenti li żammet isem ir-rikorrent fil-lista tal-persuni koperti minn dawn il-miżuri – Komunikazzjoni lill-persuna kkonċernata tal-elementi ġodda meħuda inkunsiderazzjoni fl-okkażjoni tal-eżami mill-ġdid perijodiku tal-miżuri restrittivi – Ksur tad-dritt għal smigħ – Assenza
(Karta tad-Drittijiet Fundamentali tal-Unjoni Ewropea, Artikolu 41(2)(a); Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/1767, (PESK) 2022/2456, it-tielet paragrafu tal-Artikolu 6; Regolamenti tal-Kunsill Nru 269/2014, Artikolu 14(4), 2023/1765 u 2024/2455)
(ara l-punti 294, 295, 301 u 318)
Dritt tal-Unjoni Ewropea – Prinċipji – Drittijiet tad-difiża – Dritt għal smigħ – Obbligu għall-Kunsill li jwieġeb għall-osservazzjonijiet ippreżentati mill-persuni jew mill-entitajiet ikkonċernati qabel l-adozzjoni tal-miżuri restrittivi previsti – Assenza
(Karta tad-Drittijiet Fundamentali tal-Unjoni Ewropea, Artikolu 41(2))
(ara l-punti 308 u 312)
Sunt
Fis-sentenza tagħha, il-Qorti Ġenerali ċaħdet ir-rikors għal annullament ippreżentat mill-kumpannija Positive Group PAO kontra l-atti li permezz tagħhom isimha ġie inkluż mill-Kunsill tal-Unjoni Ewropea fil-listi tal-persuni u tal-entitajiet suġġetti għall-miżuri restrittivi meħuda fir-rigward tal-azzjonijiet li jikkompromettu jew jheddu l-integrità territorjali, is-sovranità u l-indipendenza tal-Ukraina. Din il-kawża ppermettiet b’mod partikolari lill-Qorti Ġenerali tagħti deċiżjoni, għall-ewwel darba, dwar il-legalità tal-kriterju (i) tad-Deċiżjoni 2014/145 (
1
) li jippermetti lill-Kunsill jadotta miżuri restrittivi kontra persuni ġuridiċi, entitajiet jew korpi li joperaw fis-settur Russu tal-IT b’liċenzja mill-FSB.
Din is-sentenza kienet taqa’ fil-kuntest ta’ serje ta’ miżuri restrittivi adottati mill-Unjoni Ewropea wara l-aggressjoni militari mnedija mill-Federazzjoni Russa kontra l-Ukraina fl‑24 ta’ Frar 2022. Positive Group PAO kienet suġġetta għall-iffriżar tal-fondi tagħha u tar-riżorsi ekonomiċi tagħha fl-Unjoni f’Ġunju u f’Settembru 2023 (
2
), imbagħad f’Marzu u f’Settembru 2024 (
3
), minħabba li kienet entità li topera fis-settur Russu tal-IT b’liċenzja amministrata mill-FSB. F’Settembru 2024, il-Kunsill emenda r-raġuni għall-inklużjoni ta’ isem ir-rikorrenti fil-listi inkwistjoni billi ppreċiża li din tal-aħħar kienet il-kumpannija holding ta’ konglomerat stabbilit fir-Russja li jinkludi lil AO Pozitiv Teknolodzhiz, li topera fis-settur Russu tal-IT b’liċenzja amministrata mill-FSB.
Insostenn tar-rikors għal annullament tagħha, ir-rikorrenti qajmet eċċezzjoni ta’ illegalità tal-kriterju (i) u invokat ukoll, b’mod partikolari, żbalji ta’ evalwazzjoni min-naħa tal-Kunsill.
Il‑kunsiderazzjonijiet tal‑Qorti Ġenerali
Fir-rigward tal-eċċezzjoni ta’ illegalità tal-kriterju (i), il-Qorti Ġenerali ddeċidiet, fl-ewwel lok, li dan il-kriterju huwa konformi mal-prinċipji ta’ prevedibbiltà u ta’ ċertezza legali peress li huwa suffiċjentement ċar u prevedibbli u peress li s-setgħa ta’ evalwazzjoni tal-Kunsill hija ddelimitata mill-għanijiet imfittxija mil-leġiżlazzjoni li tirregola l-miżuri restrittivi inkwistjoni. Hija rrilevat, f’dan ir-rigward, li l-kundizzjonijiet għall-applikazzjoni tal-kriterju (i) jiddefinixxu b’mod oġġettiv kategorija ddelimitata ta’ persuni. Fil-fatt l-applikazzjoni ta’ dan il-kriterju teħtieġ li jiġu ssodisfatti żewġ kundizzjonijiet oġġettivi, jiġifieri, minn naħa, li l-persuna ġuridika, l-entità jew il-korp ikkonċernati joperaw fis-settur Russu tal-IT u, min-naħa l-oħra, li jkunu detenturi ta’ liċenzja tal-FSB jew ta’ liċenzja għal armi u tagħmir militari. Barra minn hekk, il-kriterju (i) jaqa’ f’kuntest legali ddelimitat mill-għanijiet imfittxija mill-miżuri restrittivi inkwistjoni, jiġifieri n-neċessità li tiġi eżerċitata pressjoni massima fuq l-awtoritajiet Russi, sabiex dawn itemmu l-azzjonijiet li jiddestabbilizzaw l-Ukraina kif ukoll l-aggressjoni militari kontra dan il-pajjiż. Dawn il-miżuri restrittivi huma għalhekk konformi mal-għan previst fl-Artikolu 21(2)(ċ) TUE.
Il-Qorti Ġenerali ppreċiżat li, fil-każ fejn kumpannija omm iżżomm jew tikkontrolla waħda mis-sussidjarji tagħha b’mod li hija teżerċita influwenza determinanti fuqha, huma jkunu jifformaw “entità” waħda fis-sens tal-kriterju (i). B’hekk, il-kundizzjonijiet għall-inklużjoni taħt il-kriterju (i) tal-entità fformata mill-kumpannija omm u mis-sussidjarja tagħha jkunu ssodisfatti meta s-sussidjarja topera fis-settur Russu tal-IT b’liċenzja tal-FSB.
Fit-tieni lok, il-Qorti Ġenerali qieset li l-kriterju (i) ma jidhirx manifestament sproporzjonat fir-rigward tal-għanijiet imfittxija mill-miżuri restrittivi. Dan il-kriterju huwa ta’ natura li jillimita l-mezzi li għandu l-Gvern tal-Federazzjoni Russa sabiex jimplimenta l-gwerra tal-informazzjoni tiegħu peress li, billi jkollhom rabta mas-servizzi tas-sigurtà Russi, il-persuni ġuridiċi, entitajiet jew korpi kkonċernati jikkontribwixxu, direttament jew indirettament, għall-kapaċità tal-Federazzjoni Russa li twettaq l-azzjonijiet u l-politiki tagħha li jfittxu li jdgħajfu l-integrità territorjali, is-sovranità u l-indipendenza tal-Ukraina. Dan il-kriterju huwa neċessarju sabiex tiżdied il-pressjoni fuq l-awtoritajiet Russi bil-għan li jtemmu l-azzjonijiet u l-politiki tagħhom li jiddestabbilizzaw l-Ukraina, bħalma huma dawk li dawn l-awtoritajiet jimplimentaw b’mod partikolari permezz ta’ gwerra tal-informazzjoni. Il-Qorti Ġenerali ppreċiżat li l-kriterju (i) jikkomprometti l-kapaċità ta’ tali entitajiet li jagħtu l-appoġġ tagħhom lis-servizzi ta’ sigurtà Russi u li ma huwiex manifestament mhux xieraq fid-dawl tal-imsemmija għanijiet u għalhekk ma jistax jitqies li huwa sproporzjonat sa fejn ma jimponix fuq il-Kunsill l-obbligu li jistabbilixxi parteċipazzjoni effettiva tal-entità kkonċernata fil-gwerra tal-informazzjoni. Hija qieset f’dan ir-rigward li l-kundizzjoni prevista mill-kriterju (i) dwar iż-żamma ta’ liċenzja mill-FSB jew ta’ liċenzja għal armi u tagħmir militari, sa fejn din tippermetti li jiġu koperti mhux biss l-entitajiet tas-settur IT Russu li effettivament jipparteċipaw fil-gwerra tal-informazzjoni, iżda wkoll dawk li jistgħu jiġu mmobilizzati mis-servizzi ta’ sigurtà Russi sabiex jassistuhom, hija xierqa u neċessarja sabiex jintlaħaq l-għan imfittex minn dan il-kriterju.
Fit-tielet lok, il-Qorti Ġenerali ddeċidiet li l-kriterju ma jippreġudikax b’mod sproporzjonat il-libertà ta’ intrapriża (
4
). Hija qieset, b’mod partikolari, fid-dawl tal-importanza predominanti tal-għanijiet imfittxija mill-miżuri restrittivi, li l-Kunsill seta’, mingħajr ma jaqbeż il-limiti tas-setgħa ta’ evalwazzjoni tiegħu, iqis li l-indħil fil-libertà ta’ intrapriża li jirriżulta mill-applikazzjoni tal-kriterju (i) kien xieraq u neċessarju, bil-għan li tiżdied il-pressjoni fuq il-Federazzjoni Russa. Peress li dawn il-miżuri ma jipprekludux lill-impriżi Russi tas-settur tat-IT milli jwettqu l-attivitajiet kummerċjali tagħhom, tali ndħil ma jistax, fil-fatt, fid-dawl tal-għanijiet imfittxija, jitqies bħala intervent sproporzjonat u intollerabbli li jippreġudika s-sustanza stess tal-libertà ta’ intrapriża tal-entitajiet koperti minn dan il-kriterju.
Fir-rigward tal-iżbalji ta’ evalwazzjoni invokati mir-rikorrenti, il-Qorti Ġenerali ppreċiżat li l-persuna indikata fl-atti inizjali u fl-ewwel atti ta’ żamma, li fir-rigward tagħha għandu jiġi stabbilit li tissodisfa l-kundizzjonijiet previsti mill-kriterju (i), hija r-rikorrenti bħala entità, imsejħa b’mod ieħor Positive Technologies jew Gruppa Pozitiva, u mhux ir-rikorrenti bħala kumpannija jew persuna ġuridika. Barra minn hekk, anki jekk Pozitiv Teknolodzhiz hija persuna ġuridika ġuridikament distinta mir-rikorrenti, il-Kunsill seta’ validament iqis li, fid-dawl tal-fatt li r-rikorrenti kienet iżżomm 100 % ta’ din is-sussidjarja, hija kienet teżerċita influwenza determinanti fuq din is-sussidjarja u li din tal-aħħar ma kinitx entità awtonoma fil-konfront tar-rikorrenti. Għaldaqstant, sa fejn kien stabbilit li s-sussidjarja tagħha Pozitiv Teknolodzhiz kellha liċenzja tal-FSB, il-kundizzjonijiet għall-inklużjoni taħt il-kriterju (i) tar-rikorrenti bħala entità kienu ssodisfatti. F’dan il-kuntest, il-fatt li n-numru ta’ identifikazzjoni fiskali li jidher fuq il-liċenzji tal-FSB ma jikkorrispondix għal dak tar-rikorrenti bħala persuna ġuridika kien irrilevanti sabiex jiġi stabbilit li r-rikorrenti bħala entità kienet tissodisfa l-kundizzjonijiet għall-inklużjoni skont il-kriterju (i). Il-Qorti Ġenerali kkonkludiet li l-Kunsill ma wettaqx żball ta’ evalwazzjoni meta inkluda, u żamm, isem ir-rikorrenti fil-listi inkwistjoni.
(
1
)	L-Artikolu 1(i) tad-Deċiżjoni tal-Kunsill 2014/145/PESK tas‑17 ta’ Marzu 2014 dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina (ĠU 2014, L 78, p. 16), kif emendata, bid-Deċiżjoni tal-Kunsill (PESK) 2023/1218 tat‑23 ta’ Ġunju 2023 (ĠU 2023, L 159 I, p. 526) (iktar ’il quddiem il-“kriterju (i)”) jipprovdi:
“1. Il-fondi u r-riżorsi ekonomiċi kollha li jappertjenu lil, jew huma proprjetà ta', miżmuma jew ikkontrollati minn: […]
i) persuni ġuridiċi, entitajiet jew korpi li joperaw fis-settur Russu tal-IT b’liċenzja amministrata miċ-Ċentru tas-Servizz Federali tas-Sigurtà (Federal Security Service, FSB) tal-Federazzjoni Russa għall-Għoti ta’ Liċenzji, iċ-Ċertifikazzjoni, u l-Ħarsien tas-Sigrieti tal-Istat jew liċenzja ta’ ‘armi u tagħmir militari’ amministrata mill-Ministeru Russu għall-Industrija u l-Kummerċ […]”.
(
2
)	Deċiżjoni tal-Kunsill (PESK) 2023/1218 tat‑23 ta’ Ġunju 2023 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 159 I, p. 526), u Regolament ta’ Implimentazzjoni tal-Kunsill (UE) 2023/1216 tat‑23 ta’ Ġunju 2023 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 159 I, p. 335) (iktar ’il quddiem l-“atti inizjali”); Deċiżjoni tal-Kunsill (PESK) 2023/1767 tat‑13 ta’ Settembru 2023 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 226, p. 104), u Regolament ta’ Implimentazzjoni tal-Kunsill (UE) 2023/1765 tat‑13 ta’ Marzu 2023 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 226, p. 3) (iktar ’il quddiem “l-ewwel atti ta’ żamma”).
(
3
)	Deċiżjoni tal-Kunsill (PESK) 2023/847 tat‑12 ta’ Marzu 2024 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU L, 2024/847), u Regolament ta’ Implimentazzjoni tal-Kunsill (UE) 2023/849 tat‑12 ta’ Marzu 2024 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU L, 2024/849) (iktar ’il quddiem, it-“tieni atti ta’ żamma”); Deċiżjoni tal-Kunsill (PESK) 2024/2456 tat‑12 ta’ Settembru 2024 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU L, 2024/2456, rettifika fil-ĠU L, 2025/90125), u Regolament ta’ Implimentazzjoni tal-Kunsill (UE) 2023/2455 tat‑12 ta’ Settembru 2024 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU L, 2024/2455) (iktar ’il quddiem “it-tielet atti ta’ żamma”).
(
4
)	Libertà stabbilita fl-Artikolu 16 tal-Karta tad-Drittijiet Fundamentali tal-Unjoni Ewropea.